


АНКЕТА 
Основни пунктове по Проекта на Закон за изменение и допълнение на Закона за предучилищното и училищното образование.

Независим учителски синдикат проведе национално синдикално допитване под формата на анкета по възловите пунктове в предложенията за изменение и допълнение на Закона за предучилищното и училищното образование (ЗПУО).
Проучването отразява процентно одобрението/неодобрението на предложените реформи в системата на предучилищното и училищното образование.
Изследването е направено по методите на „национална анкета“ (Single Choice) — избор на една опция и има за цел (Opinion Polls) — да отрази нагласи и предпочитания. Участвали са персонално ръководните лица на всички структурни нива. В анкетата са отразени и колективни синдикални структурни мнения на нива общини. Обхват - повече от 2000 души целева аудитория. 
Легенда:
Съображения/предложения „за“ - зелено 
Съображения/предложения „против“ – синьо
	ПУНКТОВЕ
	ЗА
	ПРОТИВ
	СЪОБРАЖЕНИЯ/
ПРЕДЛОЖЕНИЯ

	Нов вид специализирани училища - математически и природоматематически гимназии, които ще приемат ученици още след 4. клас, създават поправките в закона. Това означава, че сега съществуващите математически и природоматематически гимназии се преобразуват в специализирани. 
Учениците в тях не само, че ще получат профилирана подготовка по математика и природни науки, но и ще могат да продължат обучението си без да кандидатстват отново след 7. клас, както е в момента. Ако желаят, могат да кандидатстват в друго училище, а освободените места ще се запълват с нови ученици. Училищата ще могат да обявяват и допълнителен прием.
	66%
	34%
	1. Лишават се учениците след 7-ми клас да постъпят в тези специализирани гимназии.
2. Силните ученици от малките градове ще останат/кандидатстват в МГ и ПМГ, а останалите гимназии ще приемат ученици с по-слаб успех.
3. В частта да не кандидатстват след 7-ми клас. От личен опит – учениците, които не са кандидатствали в МГ след 4-ти клас са по-мотивирани при подготовката си да кандидатстват след 7-ми клас. Всички да имат равен достъп след 7-ми клас. Практиката ми показва, че има ученици, приети след 4-ти клас, които не успяват да се класират след 7-ми клас за МГ.

Така ще се даде възможност на учениците, които желаят да учат в тези училища, да получат по-задълбочена подготовка по математика и природни науки и да използват тези знания надграждащо в прогимназиален и гимназиален етап.

	Нов тип задачи на НВО след 7-ми и 10-ти клас
Интегрални задачи влизат в НВО по математика след 7. клас. Амбицията на МОН е това да стане още от следващата учебна година, тъй като образователните дефицити на децата по математика и природни науки е огромен.
"Искаме да направим задачите по-практически, не толкова тестът ще бъде интегрален, колкото отделни задачи в него. Няма да има отделно математика, физика, химия, биология и география, а интегрални задачи", обясни министърът. И даде пример със задачите скорост, път и време, които включват в себе си познания и по математика, и по физика. Целта ни не е да затрудним учениците, а да ги накараме да учат, така че да разбират и да могат да прилагат знанията си. Защото точно там се провалят, виждаме го и по PISA", каза Вълчев.
	64%
	36%
	
Предложение: Преди въвеждането на новите формати да се проведе пилотно изследване и обществено обсъждане с учители и експерти. Да се осигури предварителна подготовка и примерни материали за учениците и педагогическите специалисти.

1. Такива задачи винаги е имало в програмите по математика и по природни науки, има ги и в момента. Може би в самия изпит ще се включат по-голям брой от тях. Това няма да натовари децата допълнително. Считам, че прилагането на повече такива задачи ще бъде от полза и за обучението по природни науки, което до 7 клас се пренебрегва от учениците. Това неизбежно води до пропуски и по-ниски резултати в по-горните класове.
2. Учениците в 7-ми клас основно наблягат на подготовка по математика и БЕЛ за НВО. Голям процент ученици неглижират работата в клас и подготовката си по другите предмети. Интегралният характер на теста ще даде допълнителна външна мотивация на учениците.
3.  Новите интегрални задачи на НВО ще комбинират знания от различни предмети и ще развиват критично мислене и умения за решаване на реални проблеми. Увеличените часове в учебните програми ще дадат повече време за подготовка и практика. Това ще позволи на учениците да разбират и прилагат наученото по-добре, вместо просто да запаметяват факти. 


	Ранното детско развитие
В областта на ранното детско развитие се предвижда разкриване на нова професионална квалификация „специалист по ранно учене и грижи“ в отговор на нарастващия недостиг от медицински сестри в детските ясли и нуждата от подготвени специалисти. Обученията ще осигуряват нужния набор от знания и умения, за да могат специалистите в още по-висока степен да се грижат за възпитанието, социализацията и обучението на децата.

	91%
	9%
	1.Ако допълнителната квалификация важи и за медицинските сестри.
2. В Проекта за Наредба за изменение и допълнение на Наредба № 26 от 2008 г. за устройството и дейността на детските ясли и детските кухни и здравните изисквания към тях от април 2025г. се набляга върху моменти, свързани с грижите и опазването на здравето на децата. Отбелязани пропуски са към поредното изменение на тази Наредба: 
- Липса на психологическа подкрепа за персонала, децата и родителите;
- Липсват механизми и изисквания за работа с деца със СОП и тяхното ресурсно подпомагане. 
 Децата до 3 години освен бързи промени във физическото си развитие, преминават през етап на активно развитие на социални, емоционални и когнитивни умения.

1. Създаването на нова професионална квалификация „специалист по ранно учене и грижи“ е положителна стъпка, която ще допринесе за преодоляване на недостига на кадри и ще осигури по-добри грижи за децата в ранна възраст. Подготвените специалисти ще подпомагат не само здравното, но и социалното, емоционалното и образователното развитие на децата, което е ключово за тяхната успешна интеграция в образователната система и обществото.
2. В момента в детските ясли работят предимно здравни работници. Аз подкрепям преминаването на яслите към системата на образованието. Според мен така ще се постигне по-голяма приемственост в системата. И медицинските сестри ще могат да се включат в здравната система – доболнична и болнична помощ, които имат крещяща нужда от тези специалисти.
3. Отчита се необходимостта от квалифицирани кадри в областта на ранното детско развитие и заместване на дефицита от медицински сестри в яслите.
Предложение: Да се разработят ясни стандарти за подготовка и квалификация, както и възможности за продължаващо обучение и професионално развитие на специалистите.
4. Да, необходимо да се засили ролята  на специалисти по ранно детско развитие, които да не са медицински лица. Много добри предложения в тази насока дава и Асоциация Родители: 
„– Подготовка на специалисти ранно детско развитие или педагози с профил ранно детско развитие, които да поемат изцяло грижата за децата в яслена възраст.
– Спешно създаване на програми за подготовка на такива специалисти, както и преквалификация на други специалисти, работещи в сферата на детското развитие. Тези програми е редно да включват здравословно развитие на детето, но да не са само с фокус здравна грижа и категорично не могат да бъдат поставени като задача единствено към Медицинските университети, както е предвидено в момента.
– Изработване на стандарт за качествена ранна детска грижа, който да включва задължителен броя специалисти ранно детско развитие, които да работят целодневно с децата. Това в други страни е приблизително един учител на 4-5 деца. При нас в момента са 1 медицинска сестра и 1 детегледачка за 20 деца в група.“ Към ВТУ „СВ. св. Кирил и Методий“ /вероятно и в други университети/ има бакалавърски програми „Предучилищна педагогика и педагогика на ранното детство педагогика на ранното детство“, които да осигурят необходимия педагогически ресурс.


	Езикова интеграция и повтаряне на първи клас
Едно от значимите изменения в закона е свързано с интензивната езикова подкрепа по български език за децата, които не го владеят, включително и за тези, които се връщат от чужбина. Обучението ще се реализира под две форми - индивидуално за децата от 1. до 7. клас, които ще изучават езика в ускорена програма и постепенно ще се включат в клас с останалите ученици. А за тези, които изобщо не го знаят, ще се организира подготвителен езиков клас. При недостатъчно добро владеене на езика се дава възможност и за повтаряне на първи клас за тези деца. Промяната се налага, тъй като незнанието на българския език създава затруднения и пропуски в последващото обучение на учениците по останалите предмети.
	89%
	11%
	1. Да се конкретизира „недостатъчно добро владеене на езика“ с оглед професионално обоснована аргументация пред родителите. 
Предложение: На основание 
Наредба № 11 от 1 септември 2016 г. за оценяване на резултатите от обучението на учениците
Чл.9 (6) (Изм. - ДВ, бр. 78 от 2017 г., в сила от 29.09.2017 г.) Въз основа на установените резултати от изпитванията на учениците от I - III клас се поставят оценки само с качествените показатели по ал. 2, като качественият показател, изразяващ степента на постигане на очакваните резултати от обучението по ал. 2, т. 5, е "незадоволителен".
Чл. 22 (4) За учениците в начален етап, получили качествена оценка, която показва, че не са усвоили компетентностите, определени в учебната програма за съответния клас, или получили срочна оценка слаб (2) по определен учебен предмет, се организира допълнително обучение по чл. 178, ал. 1, т. 2 ЗПУО по график, утвърден от директора на училището.
Чл. 34. 4) За учениците по ал. 2, които се обучават в дневна, индивидуална, дистанционна или комбинирана форма и не са усвоили компетентностите, заложени в учебната програма за I, за II или за III клас, или имат годишна оценка слаб (2) по някой от учебните предмети, изучавани в задължителните или в избираемите учебни часове от училищния учебен план в IV клас, се организира допълнително обучение по време на лятната ваканция след съответния клас при условия и по ред, определени в държавния образователен стандарт за приобщаващото образование.
Предложение: При резултат  "незадоволителен" и след организирането на допълнително обучение да се проведе форма на проверка в училището/ формат на МОН със съответните критерии и скала за оценяване. Изпит звучи тежко за начален етап./ за установяване на ниво покрити компетентности. При постигнат резултат „ среден“,  ученикът преминава в следващ клас. При непокрит резултат – повтаря класа. Предложението е за учениците от 1. до 4. клас.
Към Проект на ЗПУО
Чл.20 (2) Овладяването и прилагането на книжовноезиковите норми на българския език от учениците е обект на проверка и оценка от учителя в учебните часове по учебния предмет български език и литература, както и на проследяване в хода на предоставената езиковата подкрепа по чл. 16. 
 Чл. 124. (1) Учениците от I до ІІІ клас включително, които не са усвоили компетентностите, заложени в учебната програма за съответния клас, както и учениците от ІV клас, които имат годишна оценка "слаб (2)" по учебен предмет, не полагат изпити за промяна на оценката и не повтарят класа, ако са се обучавали в дневна, индивидуална, самостоятелна, дистанционна или комбинирана форма и възрастта им е съответната за този клас или я надхвърля, но с не повече от три години.
В чл. 124 се правят следните изменения и допълнения: 
1. Създава се нова ал. 1: 
„(1) Учениците от I клас, които не са усвоили компетентностите, заложени в учебната програма по Български език и литература, повтарят класа, но не повече от веднъж.“ 
2. Създава се нова ал. 2: 
„(2) Учениците по ал. 1, на които се предоставя езикова подкрепа по чл. 16, ал. 4, т. 2 не повтарят класа.“
Това показва, че няма да има ученици от 1. клас, които да повтарят клас.
Когато не се покриват компетентностите по ДОС по съответния предмет, се задълбочават и увеличават пропуските, независимо приложените подкрепи. Време е да се върне практиката за повтаряне на клас в начален етап. 



1. За всички да се организира подготвителен езиков клас.
2. Интензивната езикова подкрепа е необходима за децата, които не владеят български език, тъй като незнанието му е сериозна пречка за усвояването на учебния материал. Възможността за подготвителни класове и ускорени програми ще подпомогне тяхната интеграция и ще намали риска от отпадане от образователната система. Повтарянето на първи клас в такива случаи трябва да се разглежда като допълнителен шанс за успешна адаптация, а не като наказание.
3. Беше грешка на закона, че отпаднаха оценките и възможността за повтаряне на клас в начален етап. Това доведе неграмотни ученици в прогимназиален и даже в гимназиален етап. 
Мисля, че е назряла нуждата от допълнителни часове по български език не само за тези ученици, които се връщат от чужбина, но и за децата от малцинствата.
4. Подкрепя се въвеждането на подготвителни езикови класове и индивидуална работа с учениците, които не владеят български език. Съществуват резерви относно повторението на I клас, което би могло да предизвика психологически стрес у децата.
Предложение: Да се въведат задължителни подготвителни езикови класове за деца, завърнали се от чужбина. Записването в съответен клас да се извършва след определяне на ниво и покриване на минимални изисквания.  


	Край на телефоните в училище
Пълна забрана на телефоните в училище предвиждат промените. На влизане в училище учениците ще оставят на специални места мобилните си устройства за съхранение и няма да имат право да ги ползват дори в междучасията. Оставена е възможността GSМ-ът да се взема само за строго образователни и медицински цели, както и при форсмажорни обстоятелства.
Използването на електронни устройства не само пречи на концентрацията и понижава образователните резултати на учениците, но и влошава техните когнитивни, двигателни, социални, емоционални и комуникативни умения, се посочва в одобрения законопроект.
	85%
	15%
	1. Очакванията на проекта са всичко да е конкретизирано в Правилника на училището, което води до /материална/отговорност на директора и учителите. Организацията по съхраняване е трудна.
2. Не е нормално ученикът да бъде лишен от контакт с родителите си или при друга необходимост от комуникация, да липсва телефонът и родител, който в спешна ситуация не може да се свърже с детето си!
Също така не трябва да се вменява задължение на учителите или непедагогическия персонал да опазват телефоните или да бъдат връзка между родители и ученици по време на учебния процес!
3. Мярката би могла да бъде ефективна в начален и прогимназиален етап (I–VII клас), но е трудно приложима в гимназиален етап поради очаквана съпротива и липса на ясни механизми за контрол.
Предложение: Да се предвидят диференцирани правила според възрастовите групи. Да се разработят ясни механизми за контрол, санкции и изключения (образователни и медицински цели).

1. Пълната забрана на телефоните в училище ще допринесе за по-голяма концентрация и активно участие в учебния процес. Ограничаването на използването на мобилни устройства ще намали разсейването и ще подпомогне социалното и емоционалното развитие на учениците. Възможността телефонът да се използва само за образователни и медицински цели е разумен компромис, който осигурява баланс между нуждата от дисциплина и необходимостта от безопасност.
2. Категорично ЗА. В момента всяко училище и всеки учител се справят според възможностите си с този огромен проблем. Според мен учениците губят концентрация, когато телефонът е близо до тях (дори да не е включен) и това се отразява пагубно на техните знания и резултати. От друга страна, когато проблемът с телефоните в час не е поставен нормативно, учителят губи ценно време и нерви в часа.
3. Училищата разполагат с преносими лаптопи, които могат да подпомогнат учебния процес, ако са налага.


	Мерки при неприемливо поведение
Дисциплината в училище се затяга. Учителите получават правомощия за налагане на по-голям набор от предупредителни мерки при неприемливо поведение на учениците. Идеята е да могат да се вземат и бързи мерки, когато има системен проблем с конкретно дете, за да може конфликтната ситуация да се разреши навреме и да се избегне налагането на тежки санкции. Заедно с това се запазват всички подкрепящи мерки на сега действащия закон.
	93%
	7%
	1. Не става ясно дали отново ще се иска „съгласие“ от родителя за налагане на санкции. Така процедурата става тромава и неефективна. Родителят може изобщо да не пожелае да дойде в училище и тогава няма санкция. Писането на различни документи запазва ли се?
2. Само набор от предупредителни мерки не е достатъчен. Те просто ще удължат времето до налагане на следваща мярка, което в някои случаи няма да е свързано с промяна в поведението на ученика към добро. Не се разрешава преместване на ученик от начален етап. Има случаи, при които това е единственото решение – изцяло смяна на учебна среда, не преместване в друга паралелка, което не се оценява като санкция. Къде е ролята на другите институции за преодоляване на неприемливото поведение?  Наредбата за приобщаващото образование – формално се работи   с ученици с проблемно поведение.
3. При изключване на ученик да не се спира субсидията, родителите да се санкционират.
4. Да се дефинира „предупредителни мерки“.

1. Разширяването на правомощията на учителите за налагане на предупредителни мерки е необходимо за поддържане на реда и дисциплината в училище. Навременните и по-гъвкави действия ще помогнат за предотвратяване на ескалации и за по-бързо разрешаване на конфликтни ситуации. Важно е обаче предупредителните мерки да се съчетават със съществуващите подкрепящи механизми, за да не се стига до наказателен подход, а да се подпомага положителната промяна в поведението на учениците.
2. Либерализирането на поведението на учениците доведе до неспазване на правила. И от страна на учениците, и от страна на родителите. Все повече претенции на родителите към училището, което не влияе добре на възпитанието на децата.
3. Подкрепя се възможността за прилагане на бързи и ефективни мерки.
Предложение: Да се предвидят и финансови санкции за родителите, осъществявани от компетентни органи, с цел ограничаване на системно неприемливо поведение.


	Час по възпитание в добро и формиране на ценности – добродетели и религия
Предлага се и въвеждане на задължителен избираем час по възпитание в добро и формиране на ценности - добродетели и религии. Родителите и учениците ще могат да избират от три алтернативни програми за формиране на универсални човешки ценности като честност, уважение, съпричастност, смелост, отзивчивост към нуждите на другите и др., а религията няма да бъде задължителна за нито един ученик. По този предмет няма да се поставят оценки, тъй като целта е не просто да се измерват знанията на децата, а да се насърчават разговорите между тях, обсъжданията, дискусиите и разглеждането на житейски казуси и ситуации.
	65%
	35%
	1. Категорично против. Обслужва политически цели и поставя въпроса на какво точно сме учили децата през годините.
2. Чл. 76 (4) При условията и по реда на този закон в процеса на училищното образование може да се изучават учебният предмет добродетели и религия и учебният предмет Религия
Не разбирам – МОЖЕ и СЕ ВКЛЮЧВА/ възможност и императивност/
Не е добре този час да бъде в Раздел А - Чл. 88. (3) В задължителните учебни часове се включва и изучаването на учебния предмет добродетели и религия. 
Ще има преразпределение на общия брой задължителни и
избираеми часове, но за сметка на кой друг предмет. В начален етап в ЧК, занимания по интереси/ЦОУД/, проектни дейности в голям процент се застъпват темите, посочени в примерната програма. Евентуално ЧК от 1ч., да стане 1,5 ч. за сметка на някоя половинка от раздел Б.
Подходящо място – раздел Б или В, макар че на практика при избираем час насочването се осъществява в голяма степен от учителите, но в този случай върху избора и мнението на родителите могат да окажат въздействие религиозни  и неправителствени организации, чиито интереси са под въпрос.
3. Как ще се обучават децата в смесени паралелки? Група от колко деца може да се обучава по религии? Кой учител ще занимава тези, които не желаят да се обучават?
4. Няма достатъчно квалифицирани учители, а с един квалификационен курс ще стане „не ме гледай какво правя, а слушай какво ти говоря“.
5. Въпреки че целта е възпитание в добродетели, включването на религия като част от програмата може да предизвика разделение и не е необходимо в рамките на задължителното училищно образование.
6. Да, но при спазване на принципа за избор и доброволност.

1. Подкрепя се въвеждането на такъв час, но съществуват резерви към използването на термина „Религия“ като наименование. Това може да доведе до неразбиране сред родители.
Предложение: Предметът да бъде обозначен като „Възпитание в ценности и добродетели“ и да се изясни ясно доброволният характер на религиозния компонент.


	Подкрепа за децата със специални потребности
Чрез законопроекта се разширява и достъпът до обучение на деца със специални образователни потребности. Осигуряват се средства за ежедневно превозване на деца и ученици, които пътуват до център за специална образователна подкрепа в друго населено място. Самите центрове ще могат вече да приемат ученици до 12. клас, а не до 16-годишна възраст, както беше до момента.
	98%
	2%
	1. Трябва да се върнат помощните училища и децата със СОП да си се обучават там, както беше преди 2016 г.! Видя се, че опитът за приобщаването им в масовото училище не работи и мястото им не е там! Нито учителите имат подготовката за работа с такива деца, нито децата имат полза от такива експерименти! Тази практика категорично не работи!!!!

1. Разширяването на достъпа до образование за деца със специални образователни потребности е изключително важно за тяхната пълноценна интеграция. Осигуряването на средства за ежедневен транспорт ще улесни достъпа до центровете за подкрепа, а възможността те да обучават ученици до 12. клас ще даде шанс за по-висока степен на завършено образование. Това е стъпка към по-равнопоставено участие на всички деца в образователната система.
2. Подпомага възпитанието и социалните умения. Добре е да има повече практически дейности, доброволчество и работа по проекти.


	Ново оценяване на учениците 
Законът въвежда нова философия при оценяването на учениците - от проверка на фактологични знания към оценяване на уменията, свързани с реалния живот, критичното мислене и социално-емоционалното развитие. Този модел ще помогне за проследяване на личния напредък на всяко дете, за установяване на неговите силни и слаби страни, с които да разгърне цялостно потенциала си.
	85%

	15%
	1.Ако бъдат предоставени адекватни материали на учителите.
2. Досегашният начин на оценяване е добър и не е нужно да се променя!

1. Изцяло одобрявам предложението на госпожа П. Велинова: „Да се въведе национален стандартен формат за писмени и устни изпитвания – библиотеки с одобрени от МОН материали, към които учителите да имат достъп и от които да подбират. Да се предвиди задължение за провеждане на изпити само въз основа на одобрени материали към учебния план и по заложените към тях критерии.“ За всеки клас, за всеки учебен предмет, по раздели, за края на учебната година – с цел обективно проследяване на достигане на компетентностите по стандартите, както и за намаляване на субективността при оценяването.
2. Преминаването от проверка на фактологични знания към оценяване на практически умения, критично мислене и социално-емоционално развитие е положителна промяна. Този подход ще позволи по-обективна оценка на реалните способности на учениците и ще подпомогне личностното им развитие. Новият модел ще помогне за по-добро откриване на силните страни на всяко дете и ще насърчи индивидуалния напредък, вместо механичното възпроизвеждане на заучени факти.
3. ЗА, но не е ясно как конкретно ще се прилага. Вероятно в Наредбата за оценяването ще има по-подробно разписване.
4. Фокус върху уменията е правилен. Нужно е обаче учителите да бъдат добре обучени и да има ясни критерии, за да няма субективизъм.
5. Не може да се даде еднозначна оценка поради липса на ясни критерии.
Предложение: Да се представят конкретни методики, индикатори и примери за оценяване, преди да се пристъпи към реално въвеждане. Препоръчва се поетапно внедряване.


	Ново оценяване на учители и директори
Атестацията на учителите и директорите, формалните критерии, документацията, която педагогическите специалисти са задължени да попълват ще се замени с по-облекчена ежегодна оценка за тяхната работа, която да има едновременно проследяваща, но и мотивираща и развиваща функция. Резултатите от оценяването ще бъдат използвани за определяне на допълнителни възнаграждения, за насочване към квалификационни дейности и за поощряване на добрата педагогическа практика. Оценката ще бъде основание за професионалното израстване на педагогическите специалисти, но и за освобождаване от длъжността при несправяне със задълженията.
	21%
	79%
	1.Създава се възможност за некоректно отношение към учителите.
2. Излишно формализиране на атестирането. При липса на учители по много от предметите – БЕЛ, математика, физика, ИТ и др. освободените учители с кого ще бъдат заменени?
3. За новопостъпили учители в институцията и с педагогически опит по-малък от 5 години – ежегодна оценка за тяхната работа. За останалите може би– на три години. Три години е междинен срок – нито къс, нито дълъг с цел проследяване на кариерното им развитие.
Не разбирам как директорът ще дава кредити.
Ежегодна оценка, свързана с ДТВ за постигнати резултати – учителят сега попълва карта за постигнати резултати.
4. За директорите – категорично трябва да се въведе мандатност!!! Включително и за тези в заварено положение! Не е нормално длъжността да бъде изпълнявана от лица в продължение на 25 – 30 години!!! Че и даже след пенсионна възраст! Стават феодали в училищата и си разиграват колективите, както си искат, без да има реално възможност да бъдат отстранени, защото дори и про проверки след сигнали, при констатиране на сериозни нарушения, не ги отстраняват!! Въвеждането на мандатност е задължително!!!
5. И сега има атестиране на учителите за допълнителни възнаграждения. Освобождаване от длъжност при получени какъв брой точки? Мисля, че оценката може да бъде тенденциозна /за тези, които „пречат“ на директора/.
6. Въпреки че целта е облекчаване на процеса и насърчаване на добрата практика, ежегодната оценка крие риск от субективност и използване като инструмент за натиск върху учители и директори. Липсата на ясни и обективни критерии може да доведе до несправедливи решения за професионално израстване или освобождаване от длъжност. Необходимо е въвеждането на независим контролен механизъм и участие на синдикатите, за да се гарантира прозрачност и защита на педагогическите специалисти.
7. Учителите ежегодно се оценяват от директор, зам. директор. Родителите също са много активни в тази посока. Добре е оценка да има, но на всеки четири години, както за учители, така и за директори.
8. Съмнявам се, че такъв процес ще облекчи административната работа. Считам, че това ще натовари повече и учители, и директори. При опитите в последните години да върнем младите хора в училище като преподаватели, дълбоко се съмнявам, че една такава мярка с оценяване всяка година, ще се приеме добре и от тях.
9. Против атестацията съм. Обаче новото предложение е неясно, това са общи фрази, без конкретика.  Какво точно се предлага, в какво се изразява мотивиращата функция, как ще помага на професионалното израстване, по какви критерии ще се освобождават учители от длъжност?
10. Опасения от силен субективизъм при оценяването и потенциална несправедливост.


	Кариерно развитие и квалификация на учителите
Заложени са два нови кариерни статута - базови учители, които да подпомагат студентите в педагогическата практика, и методици по различни учебни предмети, осигуряващи системна подкрепа на учителите на местно ниво.
Предвижда се  въвеждане на ежегодна квалификация с нови форми на обучение, които да отговарят на реалните потребности и резултати от обучението - вътре в училището, и в различни институции, за които ще бъдат издавани кредити. Самите кредити следва да удостоверяват и доказват придобити професионални компетентности, а не да са единствено измерител на академични часове и прекарано време. Заедно с това се планира създаването на информационна система към регистъра с квалификационните програми, чрез която да се наблюдават в реално време както провежданите обучения, така и рейтингът на квалификационните програми. Целта е да има по-добра връзка между обучението, придобитите умения и кариерното израстване на учителите, включително и връзка с висшето образование и професионалните степени.
	67%
	33%
	1. Да няма субективизъм
2. Въвеждането на нови кариерни статути и системи може да доведе до допълнителна бюрокрация и административно натоварване на учителите.
Някои учители може да възприемат ежегодната квалификация като принуда, особено ако времето за подготовка и обучение не е добре организирано.
Кредитната система и оценката на компетентности изискват ясни и прозрачни критерии, които е трудно да се гарантират навсякъде. Информационната система и рейтингите могат да създадат конкуренция между учителите, която да е стресираща или демотивираща. 
3. Системата за кариерно развитие и квалификация на учителите се утвърди бързо. Но мисля, че трябва да се направят промени, защото и този процес е доста динамичен има нови изисквания. Учители-методици бяха предвидени и в Наредба 12 за кариерно развитие, но не се реализираха.

1. Добра идея, стига да не се превърне в бюрокрация. Оценката да е обективна и да води до реални стимули.
2. Подкрепя се въвеждането на нови кариерни статути („базови учители“ и „методици“), както и идеята за кредити, удостоверяващи реално придобити компетентности. Част от колегията изразява резерви поради необходимостта от по-ясно структурирано въвеждащо обучение за новоназначени учители.
Предложение: Да се разработи ясен механизъм за начален етап на въвеждащо обучение и наставничество. Препоръчва се информационната система за квалификационни програми да включва независима оценка от педагогическите специалисти.


	Обучение на децата със специални образователни потребности
Предлага се формата на обучение на децата със специални образователни потребности да се обсъжда съвместно от родителите и екипите за подкрепа за личностното развитие. Въвежда се и възможност за оспорване на формата на обучение от родителите пред регионалния екип за подкрепа за личностно развитие. Заложената промяна едновременно се основава на експертното мнение на екипа, който работи с детето и познава неговите индивидуални потребности, но се отчита и родителската гледна точка. По този начин решението за всеки ученик ще се взема на база обективни критерии, които реално оценяват неговото развитие и възможности, но в същото време се запазва и ролята на родителя като активен участник. Целта на новите текстове е в още по-голяма степен да гарантират личностното развитие на децата и успешната им интеграция в училище.
Разширява се достъпът до обучение на деца със специални образователни потребности. Осигуряват се средства за ежедневно превозване на деца и ученици, които пътуват до център за специална образователна подкрепа в друго населено място. Самите центрове ще могат вече да приемат ученици до 12-и клас, а не до 16-годишна възраст, както беше до момента. Учениците със специални образователни потребности ще могат да валидират компетентности по учебни предмети от втори гимназиален етап, което ще им помогне за завършване на средно образование. Успоредно с това се предвиждат и административни облекчения при обучението им, възможност за издаване на удостоверения за завършен 12-и клас, както и по-широко включване в занимания по интереси, терапевтични и рехабилитационни дейности.
	89%
	11%
	1. То и досега е така – обсъждането от родителите. По-скоро трябва да се акцентира върху мнението на специалистите, както е доста европейски държави.
2. Да се върнат помощните училища и децата със СОП да се върнат там, където име е мястото. Видя се, че опитът за приобщаването им в масовото училище не работи и мястото им не е там! Нито учителите имат подготовката за работа с такива деца, нито децата имат полза от такива експерименти! Тази практика категорично не работи!
3. Децата със СОП - в специализирани училища.

1. Предвидените промени дават възможност за по-голяма гъвкавост и съобразяване с индивидуалните потребности на децата чрез съвместно решение между родителите и екипите за подкрепа. Възможността за оспорване на формата на обучение повишава прозрачността и гарантира защита на интересите на детето. Разширяването на достъпа, осигуряването на транспорт и възможността за валидиране на компетентности ще спомогнат за по-пълноценно включване на учениците със специални образователни потребности в образователната система и обществото.
2. Подкрепя се включването на родителите като активен партньор при определяне на формата на обучение, както и възможността за оспорване на решение пред регионален екип.
Предложение: Да се осигури гаранция за балансирано участие на експерти и родители, чрез разработване на ясни протоколи за работа. Препоръчва се въвеждане на система за медиация при възникване на спорове.

	Регулиран прием на ученици по места
Общините съвместно с Регионалните управления на образованието (РУО) да регулират приема на ученици по места, така че да не се допуска концентрация на деца от уязвими групи в едно училище, а да бъдат разпределяни равномерно в образователните институции. Кметовете следва да засилят контрола за обхват на учениците, така че в още по-голяма степен да се ограничи отпадането на деца от образователната система.
	69%
	31%
	1. МОН  заедно с РУО да регулира – има базата данни в НЕИСПУО. На местно ниво в различните общини и квартали има неравномерна концентрация на деца от уязвими групи.
2. Трудно осъществимо, особено за концентрацията на деца от уязвими групи в едно училище в малките населени места, особено ако населеното място е близо до средно-голям град.
3. Регулацията може да ограничи правото на свободен избор на училище, особено за ученици от уязвими групи, които обичайно избират училища в близост до местоживеенето  си.
Предложение: Вместо ограничаване на избора да се инвестира в мерки за повишаване качеството на обучение във всички училища, така че да се избегне естествената концентрация на деца от определени социални групи.

1. Регулирането на приема съвместно от общините и РУО може да предотврати концентрацията на ученици от уязвими групи и да осигури по-равномерно разпределение. Необходимо е обаче да се въведе ограничение за прием – да няма повече от една паралелка от един и същи профил или професия в дадено училище, за да се избегне свръхконцентрация и нелоялна конкуренция между учебните заведения. В процеса на планиране и контрол трябва да участват всички синдикати в образованието, за да се гарантира прозрачност и защита на интересите на учениците и учителите. Всички училища трябва да планират прием съобразен с обхвата на сградата и преминаването на едносменен режим.
2. Трябва да се изградят специализирани центрове за деца от уязвими групи. 
След 4 клас да полагат изпити и ако ги издържат да преминат на обучение в училище.
3. Намалява сегрегацията. Важно е общините да имат реални механизми и ресурси да го прилагат.


	Обявяване на неучебни дни от кмета на общината
Местната власт запазва правото си да обявява неучебен ден за училищата на тяхна територия, но това може да се случва само за празника на общината. Във всички останали извънредни ситуации те ще могат да предлагат на министъра на образованието и науката да обявява неучебни дни.
	72%
	28%
	1. На местно ниво по-добре се преценява ситуацията
2. Да се запази досегашното право на кметовете да обявяват неучебни дни, за да се избегнат някои недоразумения, които се появиха в практиката.
3. Ограничаването до „празник на общината“ е твърде рестриктивно. Да има възможност за повече гъвкавост при извънредни обстоятелства.
4. Предложената процедура е тромава и може да забави вземането на решения в извънредни ситуации.
Предложение: Да се запази правото на кметовете да обявяват неучебни дни и при други извънредни обстоятелства (напр. природни бедствия, епидемии), при последващо уведомяване на МОН.


	Кариерно консултиране
Действащите в момента кариерни консултанти ще бъдат обединени в Национален център за кариерно ориентиране, който ще осигури постоянна подкрепа за учениците при избора им на професионален път и образование. Кариерните консултанти ще подпомагат не само младежите, но и образователните институции.
	88%
	12%
	1. Така се размива отговорността и приоритетите на консултантите.
2. Каква ще е структурата на този център и няма ли да дублира ЦПЛР в контекста на кариерното консултиране?   Към момента кариерните консултанти са към екип „Кариерно ориентиране“ към ЦПЛР  Някаква структура към МОН, чиято ефективност не е ясно как ще се измерва.
3. Още една изкуствено създадена институция.

1. Обединяването на кариерните консултанти в Национален център може да осигури по-добра координация, по-качествени услуги и постоянна подкрепа за учениците. Централизираният подход ще улесни достъпа до информация и ще помогне на младежите да вземат по-информирани решения за своето образование и професионално развитие.
2. Мисля, че кариерните консултанти са полезни за децата и учениците. Но тяхната работа трябва да се обедини и регулира. Добре е от единен център.
3. Националният център е полезна идея, стига да има местно присъствие и достъпност за учениците.
4. Част от членовете подкрепят създаването на централизирана структура за координация на кариерното ориентиране, но съществуват опасения за ниска ефективност и административно утежняване.
Предложение: Да се изгради мрежа от регионални звена към Центъра, които да работят пряко с училищата. Ефективността да се измерва чрез конкретни показатели – успешна реализация на учениците, удовлетвореност от консултациите и др.
5. Да, кариерните консултанти да бъдат включени към педагогическите специалисти



	Процедурата по оценяване на учебниците
Законопроектът облекчава и процедурата по оценяване на учебниците, като се засилва ролята и отговорността на МОН, с което ще се избегне и досегашният формализъм на процеса. Към хартиените учебниците ще се създават и електронни издания, които ще са обогатени с интерактивно съдържание.
	84%
	16%
	1. Сегашната процедура често е формална, а предложените промени засилват ролята на МОН, но липсва участие на учителите, които най-добре познават възможностите на учениците.
Предложение: Да се гарантира участие на практикуващи учители при оценяването на учебниците и тяхното съдържание. Препоръчва се създаването на комисии с балансирано участие на експерти, учители и университетски преподаватели.

1. Облекчаването на процедурата и засилената роля на МОН могат да ускорят и подобрят процеса, като се намали формализмът. Създаването на електронни издания с интерактивно съдържание ще улесни достъпа на учениците до учебния материал и ще направи обучението по-интересно и адаптирано към съвременните технологии.
2. Да се създават  само електронни учебници. Така ще се избегне физическото натоварване на учениците от тежките раници.
3. Електронни издания с интерактивно съдържание са нужни. Да се гарантира качество и достъп за всички училища.


	Регионалните управления на образованието
Въвежда се и нов ред за функционирането на Регионалните управления на образованието, като техният статут ще се урежда по Закона за администрацията, а не по Закона за държавния служител, както беше досега. Регионалните управления ще бъдат административни структури към Министерството на образованието и науката, с ясно разписани управленски правомощия, правила за организация на дейността и механизми за отчетност. Целта е да се постигне по-голяма последователност, ефективност и прозрачност в управлението на образователната система на регионално ниво.
	93%
	7%
	1. Методическата дейност кой ще осъществява?  
2. Вместо да се въвежда нов ред за функциониране, тези структури следва да бъдат закрити. Те често дублират функции на други институции, създават излишна бюрокрация и не водят до реално подобрение в качеството на образованието. Средствата и ресурсите могат да се пренасочат директно към училищата и учителите.

1. Трябва да се направят значителни промени в организацията на дейността на РУО. Техните функции отдавна не отговарят на динамичното развитие на системата на средното образование.
2. По-ясен статут и отчетност ще повишат ефективността. Да се следи за прозрачност.
3. Подкрепя се идеята за по-ясен административен статут и правила за отчетност, но съществуват опасения относно възможна бюрократизация.
Предложение: Да се предвидят механизми за обратна връзка от училищата към РУО, както и за обществен контрол върху дейността им.


	Промяна в РУП /рамкови учебни планове/ 8-12 клас
С предложените промени се запазва концепцията част от общообразователната подготовка да приключва в 10. клас, а в 11. и 12. клас учениците да се фокусират върху предмети, свързани с бъдещата им реализация. МОН предлага:
По-малко часове за профилирана и професионална подготовка;
По-ниска степен на трудност и научна дълбочина в задължителните модули.
Предлага се премахване на съществуващото в момента прекъсване в 8. клас (в паралелки с интензивно изучаване на чужд език) на предмети като история, география, физика, химия и биология. Те ще се върнат в програмата на 8. клас, за да се постигне по-добър баланс в натоварването.
График за въвеждане на новите рамкови учебни планове
Предложението е реформата да влезе в сила поетапно:
2026/2027 – само за 8. клас
2027/2028 – за 8., 9. и 11. клас
2028/2029 – за всички класове от гимназиалната степен
	72%
	28%
	1. По-малко часове по езици и изискването поне два предмета да се изучават на съответния език – не, защото това означава затриване на интензивното изучаване на съответния чужд език поради липсата на учители предметници с език. Сега дори в езиковите гимназии това изискване не се спазва.
2. Изучаването на чужд език не би било ефективно и възможно с паралелното изучаване на общообразователни предмети в 8 клас.
3. Не видях разлика в брой часове в раздели А+Б+В в Проекта на  РАМКА НА ТИПОВ УЧЕБЕН ПЛАН ЗА ВАРИАНТ В-9 – за професионално образование в училищата по изкуствата – дневна форма на обучение.
4. Да не се променя и досегашния модел на обучение в 8 клас!!!
5. Всяка промяна трябва да се апробира. Стига експерименти.
6. Да останат езиковите гимназии с интензивно изучаване на чужд език. А при останалите да няма прекъсване на предмети, като история, физика и т.н. При необходимост при тях да се даде възможност факултативно изучаване на допълнителни часове по чужд език.
7. Въвеждането на голям по обем и трудност материал в профилирана подготовка не отговаря на нуждите на учениците от знания и умения при завършване на средно образование и за кандидатстване във ВУЗ. Това обезсмисля отпечатването на „академични“ учебници за средното училище и огромен труд на учители и ученици за преподаването и съответно усвояването на тези академични знания, които винаги са се изучавали във висшите учебни заведения.
Може би е добре да се върнем към изуването на всички общообразователни предмети в 8. клас. Сега се получава прекъсване, което няма как да се навакса в 9. клас и натоварването на учениците се удвоява.

1. Предложените промени ще доведат до по-добър баланс в учебното натоварване и ще осигурят плавен преход към профилираното и професионално обучение. Завръщането на предмети като история, география, физика, химия и биология в 8. клас е положителна стъпка, защото ще гарантира по-пълноценна общообразователна подготовка. Поетапното въвеждане на реформата дава възможност за адаптация както на учениците, така и на учителите и училищата, което ще намали рисковете и ще осигури по-успешно прилагане.
2. Балансирано разпределение на предметите е добре. Но намаляване на профилираните часове може да ограничи подготовката за университет. Нужно е прецизиране.







